То было цяжкае, але і вясёлае дзяцінства. Пасля летніх вакацый мы з нецярплівасцю чакалі сустрэчы са школай, з любімымі настаўнікамі. Пахла свежай фарбай. Сцены заўсёды былі аздоблены новымі шпалерамі, вокны ззялі чысцінёй, а на падаконніках стаялі кветкі. І гэта надавала нашай сустрэчы са школай асаблівы, святочны настрой. Хацелася, каб хутчэй пачаліся ўрокі, каб з прагай пачаць здабываць веды.